**TISZTELT HÖLGYEM! URAM!**

Ön a Tiszalöki Országos Büntetés-végrehajtási Intézet területére kíván belépni. A be- és kiléptetésre, továbbá az intézet területén történő mozgásra, az intézet rendjére és biztonságára, a büntetés-végrehajtási szervezetről szóló 1995. évi CVII. törvény 14. §- ában, továbbá a büntetés-végrehajtási szervek területére történő be- és kilépés, valamint a büntetés-végrehajtási szervek területén tartózkodás részletes szabályairól szóló 44/2007. (IX.19.) IRM rendeletben meghatározott szigorú szabályok vonatkoznak.

***Kérjük, olvassa el az alábbi tájékoztatót, ismerje meg az intézet rendjét azért, hogy a benntartózkodása idején ne kerüljön kellemetlen helyzetbe, a tájékozatlanságból eredően ne kerüljön sor Önnel szemben rendszabályozó intézkedés megtételére!***

**1. Az intézet területére belépni szándékozó személy a személyazonosságának és a belépés indokának a megállapítása céljából köteles magát igazolni, melyhez az alábbi okmányok fogadhatók el:**

* érvényes „Személyazonosító igazolvány” vagy,
* érvényes „Vezetői engedély” vagy,
* érvényes „Útlevél”,
* az elítélt látogatójától a látogatási engedély a fenti személyazonosság megállapítására alkalmas igazolvány valamelyikével együtt.

**2. Az intézet területére TILOS bevinni az alábbi tárgyakat vagy eszközöket:**

* lőfegyver, lőszer, robbanószer,
* gáz- és riasztó fegyver,
* szúró- vagy vágó eszköz,
* alkohol, kábítószer,
* mobiltelefon, rádió adóvevő készülék,
* fényképezőgép, illetve hang és kép rögzítésére alkalmas más készülék.

**3. Fenti eszközöket a belépni szándékozó személy önként, vagy a beléptetést végrehajtó személyi állomány tagjának felszólítására köteles a megőrzésre kijelölt helyen leadni vagy saját kezűleg elzárni.**

**4. Fenti jogszabályok értelmében az intézet területére belépő személy ruházata, csomagja szemrevételezéssel és technikai eszközzel (kapukeretes és kézi fémkeresővel, csomagvizsgáló berendezéssel), szolgálati kutya igénybevételével ellenőrizhető.** Indokolt esetben a személy, kizárólag motozó helyiségben (a bv. szerv állományába tartozó azonos nemű személy által) motozással, kézi fémkereső alkalmazásával megmotozható. A ruházat közvetlen átvizsgálása során kivételesen indokolt esetben Ön a felöltő, a zakó vagy női kabát és a lábbeli levételére kötelezhető.

A motozás nem történhet megalázó és szeméremsértő módon!

**Amennyiben Ön *„szívritmus mesterséges fenntartására szolgáló készüléket”* visel** és azt hivatalos irattal igazolni tudja, arról a beléptetést végző személyt személyazonosságának megállapításakor szíveskedjen tájékoztatni!

**5. Az intézet területére láthatóan ittas, vagy bódult állapotban lévő személy nem léphet be.** Amennyiben a beléptetés során arra utaló jelet tapasztal a személyi állomány tagja, az alkoholos befolyásoltság ellenőrzésére, arra alkalmas eszközt (*alkoholtesztert*) alkalmaz.

**6. Abban az esetben, ha a belépni szándékozó személy a fentiekben foglalt intézkedéseknek nem tesz eleget, a beléptetést megtagadjuk, az intézet területének elhagyására szólítjuk fel.** Ellenállása esetén, akár a rendőrség segítségével eltávolítjuk.

**7. Amennyiben a beléptetést követően olyan magatartást tanúsít, amellyel a fogvatartás rendjét és biztonságát megsérti, a tevékenységet azonnal beszüntetjük**, az intézet területéről történő eltávolítása érdekében Önnel szemben a 6. pontban leírtak szerint járunk el.

**8. Az intézet a belépés jogcímére utaló jelzést (kitűző kártyát) biztosít, Ön azt a meghatározott módon, a felsőruházaton köteles viselni.** A benntartózkodás ideje alatt kizárólag a kitűző kártyán meghatározott területen, helyiségben tartózkodhat.

9. Ha a beléptetése során alkalmazott intézkedéseink valamelyikét sérelmesnek tartja, **joga van az intézkedéssel kapcsolatosan panaszt tenni** az intézet vezetőjénél, a büntetés-végrehajtás országos parancsnokánál, a büntetés-végrehajtás irányításáért felelős miniszternél, illetve az alapvető jogok biztosánál.